b'\n_START_ARTICLE_\nGelsvasis ki\xc5\xa1kis\n_START_SECTION_\nFizin\xc4\x97s savyb\xc4\x97s\n_START_PARAGRAPH_\nGelsvojo ki\xc5\xa1kio nugaros, aus\xc5\xb3 ir kaklo kailis pilkai rudas, apa\xc4\x8dioje\xc2\xa0\xe2\x80\x93 baltas. Paprastai ant nugaros turi dvi juodas juostas, kurios ties pasturgaliu sueina \xc4\xaf vien\xc4\x85 ta\xc5\xa1k\xc4\x85. Kailio spalva, priklausomai nuo met\xc5\xb3 laiko, \xc5\xa1iek tiek kinta. U\xc5\xbeauga 56\xc2\xa0\xe2\x80\x93 61\xc2\xa0cm ilgio, sveria apie 2,5\xc2\xa0kg. Patel\xc4\x97s paprastai \xc5\xa1iek tiek didesn\xc4\x97s u\xc5\xbe patinus.\n_START_SECTION_\nBuvein\xc4\x97\n_START_PARAGRAPH_\nGelsvasis ki\xc5\xa1kis gyvena tropin\xc4\x97se teritorijose, tod\xc4\x97l kartais dar vadinamas tropiniu ki\xc5\xa1kiu. Laikosi mi\xc5\xa1kingose ganyklose, savanose bei Tehuantepeko \xc4\xaflankos kopose. Nevengia kr\xc5\xabm\xc5\xb3, nes juose lengviau pasisl\xc4\x97pti bei ie\xc5\xa1koti maisto._NEWLINE_R\xc5\xab\xc5\xa1is spar\xc4\x8diai nyksta d\xc4\x97l destruktyvaus \xc5\xbemoni\xc5\xb3 elgesio bei ma\xc5\xbeo geografinio arealo.\n_START_SECTION_\nDauginimasis\n_START_PARAGRAPH_\nGelsv\xc5\xb3j\xc5\xb3 ki\xc5\xa1ki\xc5\xb3 dauginimosi sezonas t\xc4\x99siasi vasario\xe2\x80\x93gruod\xc5\xbeio m\xc4\x97n., o pat\xc4\xaf \xc4\xafkar\xc5\xa1t\xc4\xaf pasiekia gegu\xc5\xbe\xc4\x97s\xe2\x80\x93spalio m\xc4\x97n. \xc5\xa0iuo laikotarpiu j\xc5\xb3 gyvenamajame areale daug lyja, tod\xc4\x97l padaug\xc4\x97ja maisto. Vienoje vadoje paprastai b\xc5\xabna 1\xe2\x80\x934 ki\xc5\xa1kiukai.\n_START_SECTION_\nMityba\n_START_PARAGRAPH_\nApie gelsv\xc5\xb3j\xc5\xb3 ki\xc5\xa1ki\xc5\xb3 mityb\xc4\x85 \xc5\xbeinoma nedaug. Minta \xc5\xbeol\xc4\x97mis, daugiausia\xc2\xa0\xe2\x80\x93 migliniais augalais. Manoma, jog sausuoju sezonu gelsvasis ki\xc5\xa1kis minta net 18 skirting\xc5\xb3 r\xc5\xab\xc5\xa1i\xc5\xb3 \xc5\xbeol\xc4\x97mis.'